**R E L A C I O N**

**PËR**

**PROJEKT-LIGJIN**

**“PËR KRIJIMIN DHE FUNKSIONIMIN E PARQEVE TEKNOLOGJIKE DHE SHKENCORE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji propozohet në mbështetje të neneve 78 e 83, pika 1, të Kushtetutës së Republikës së Shqipërisë.

Qëllimi i tij është të rregullojë krijimin, organizimin dhe funksionimin e Parqeve Teknologjike dhe Shkencore (“Parqet”) në Republikën e Shqipërisë.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj nuk është parashikuar në programin analitik të projekt akteve.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Inovacioni është nxitësi kryesor strategjik për zhvillim ekonomik. Përkufizimi i inovacionit ka aspekte të ndryshme dhe fillon nga hulumtimi deri tek marketingu final, nga furnizimi deri tek konsumi, përfshirë aktorët në fushën e biznesit dhe hulumtimit, si dhe përfaqësuesit qeveritar dhe civil. Për më tepër, inovacioni mund të klasifikohet në kategori të ndryshme, si inovacioni i produktit, inovacioni i procesit, inovacioni i marketingut dhe inovacioni organizativ.

Në orientimin e saj afatgjatë, Qeveria është e përkushtuar për krijimin e bazës së qëndrueshme për zhvillim të qëndrueshëm ekonomik në bazë të burimeve njerëzore dhe burimeve natyrore. Për shumë vite vendi ynë e ka bazuar zhvillimin ekonomik në burime natyrore, duke mundësuar një zhvillim të qëndrueshëm ekonomik. Sfidat e zhvillimit global dhe rajonal për zhvillim ekonomik janë duke u rritur dhe ekonomia tradicionale është duke pësuar ndryshime radikale. Zhvillimi i teknologjisë industriale dhe informative, automatizimi i prodhimit dhe zhvillimi i robotikës së shërbimeve kanë shtyrë gjeneratat e reja, që të riorientojnë interesat e tyre më shumë në aplikimin e teknologjisë informative dhe aplikimin e softuerit në dobi të zhvillimit ekonomik.

Popullsia e vendit tonë, e cilësuar si popullsia më e re në Evropë, ka kuptuar mjaft mirë dhe ka filluar aplikimin e këtyre zhvillimeve në kompanitë e reja që janë duke u formuar dhe janë duke u zhvilluar shumë shpejt. Ekonomia digjitale, edhe pse është paraqitur më vonë në rajon, është duke hyrë në veprimtarinë e përditshme të ekonomisë së tregut më shpejt dhe është duke u bërë një sektor i rëndësishëm ekonomik. Sektori i shërbimeve në fushën e teknologjisë informative, është sektor me bilanc pozitiv tregtar dhe një sektor premtues në bazë të të cilit mund të zhvillohet koncepti i mendimit të ri ekonomik në vend.

Kalimi nga ekonomia tradicionale në ekonomi digjitale, ka nevojë për zhvillim të një ekosistemi të inovacionit, infrastrukturës ligjore, politikave të qarta fiskale dhe sistemit efikas të arsimit nga niveli primar deri tek ai universitar. Strategjia për Inovacion fokusohet në zhvillimin afatgjatë dhe qasjet sistematike për mbështetjen e inovacionit me ndikime ekonomike, si vlerë kryesore për ekonomi të suksesshme dhe shoqëri të avancuara. Me këtë strategji mundësohet zhvillimi i politikave publike, infrastrukturës ligjore, politikave fiskale dhe qasja integrale e ekosistemit të inovacionit dhe sipërmarrjes.

Në kohën e konvergjencave teknologjike në rritje dhe transformimit digjital, inovacioni dhe sipërmarrja po bëhen më të rëndësishme se asnjëherë më parë. Investimet në inovacion, hulumtim dhe zhvillim kanë dëshmuar të jenë faktorë kryesor në tejkalimin e sfidave globale ekonomike dhe sociale. Investimet në këto fusha, kanë mundësuar rritjen e konkurueshmërisë në sektorin privat, duke përmirësuar shërbimet publike dhe mirëqenien e qytetarëve.

Promovimi dhe trajtimi i inovacioneve në sektorët me potencial për zhvillim ekonomik, radhit aktivitetet në domene me rëndësi të lartë ekonomike, të cilat duhet të përkthehen në transformime strukturore brenda ekonomisë së vendit tonë, në një proces akumulues që lidh përparësitë e tanishme dhe të ardhshme të ekonomisë.

Megjithëse krijimi i një Parku teknologjik dhe shkencor nuk është një qëllim në vetvete, ai është dëshmuar një mjet i fuqishëm për zhvillim. Një hapësirë ​​e tillë ka potencialin të bëhet një qendër jetike për kërkimin, zhvillimin dhe edukimin, me laboratorë dhe ambiente trajnimi, duke ofruar akomodim për fillimin dhe zgjerimin e bizneseve të reja. Parqet e tilla kanë potencialin për të stimuluar investimet në ndërmarrjet e bazuara në teknologji dhe për të nxitur transferimin e teknologjisë midis subjekteve kërkimore dhe ndërmarrjeve. Duke pasur parasysh faktin themelor që firmat nuk bëjnë risi të izoluara, por kërkojnë ndërveprime të vazhdueshme për ta bërë këtë, një Park teknologjik dhe Shkencor mund të korrigjojë dështimet e koordinimit dhe të forcojë lidhjet, duke lehtësuar kështu transformimin e njohurive në risi.

Më tej, një faktor kyç kufizues për inovacionin e sektorit privat në vend janë lidhjet e dobëta midis kërkimit, arsimit, bizneseve kombëtare dhe ndërkombëtare dhe një klimë e pafavorshme investimi. Parqet teknologjike dhe shkencore jo vetëm që garantojnë krijimin e këtyre lidhjeve, por shërbejnë edhe si pararojë e inovacionit, duke çuar kështu në rritjen e konkurrencës. Në kohën e tanishme, inovacioni është bërë një nga elementët themelorë të rritjes ekonomike dhe mirëqenies sociale. Programi mbështetës i ofruar nga formati Technopark, u mundëson firmave të aksesojnë lehtësisht burimet e inovacionit dhe të ulin kostot e të bërit biznes.

Me këtë ligj synohet që Parqet të kenë statusin e zonës së lirë doganore, që kanë si qëllim:

* Nxitjen e zhvillimit të industrive të teknologjisë së lartë dhe inovacionit;
* Kërkim-zhvillimit për produkte dhe shërbime të reja, si edhe përmirësimin e atyre ekzistuese;
* Krijimin e vendeve më të kualifikuara të punës për profesionistë të fushave të shkencës dhe teknologjisë;
* Krijimin e infrastrukturës teknologjike me qëllim përshpejtimin e zhvillimit të inovacionit në produkte apo metoda prodhimi;
* Lehtësimi i sipërmarrjes inovative;
* Krijimi i lidhjeve të drejtpërdrejta ndërmjet bazës së njohurive, p.sh. instituteve kërkimore dhe/ose universiteteve dhe bizneseve;
* Mbështetja e ndërmarrjeve të vogla dhe të mesme;
* Tërheqja e investimeve të huaja dhe vendase;
* Lehtësimi i aktiviteteve që gjenerojnë produkte me vlerë të lartë të shtuar;
* Zhvillimi i kërkimit dhe inovacionit si dhe i prodhimit në sektorin e teknologjisë;
* Krijimi i ekspertizës me aftësi të lartë;

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji propozohet në mbështetje të neneve 78 e 83, pika 1, të Kushtetutës së Republikës së Shqipërisë.

Neni 78 parashikon mënyrën e vendimarrjes së Kuvendit, ndërkohë që Neni 83, pika 1 e tij parashikon parashikon mënyrën e votimit të një projektligjit.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Nuk ka

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Kreu I: Ka parashikuar objektin e ligjit që lidhet me organizimin dhe funksionimin e Parqeve Teknologjike dhe Shkencore, qëllimin dhe mënyrën e krijimit.

Kreu II: Ka parashikuar organizimin dhe funksionimin e parqeve dhe institucionet përgjegjëse.

Kreu III : Parashikon lehtësitë rregullatore dhe fiskale, mënyrën e hyrje-daljeve të mallrave dhe shërbimeve në Park.

Kreu IV: Parashikon dispozitat rregulluese tranzitore.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucioni përgjegjës për ndjekjen dhe zbatimin e këtij projektligj është ministria përgjegjëse për ekonominë.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Ministria e Financave dhe Ekonomisë dhe dërgohet për mendim në Ministrinë e Infrastrukturës dhe Energjisë, Ministrinë e Drejtësisë, Ministrinë e Shetit për Mbrojtjen e Sipërmarrjes dhe Agjencinë Kombëtare e Shoqërisë së Informacionit.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Efektet financiare që mund të dalin nga zbatimi i tij, do të parashikohen në aktet nënligjore që do të miratohen pas hyrjes në fuqi të ligjit.

**MINISTRI**

**Delina IBRAHIMAJ**

`